

**Resolusjon kunstig intelligens**

Ettersom KI tar en større rolle på universitetet enn tidligere, ser STA det nødvendig å iverksette ny og mer omfattende politikk på dette området. Det vil i større grad ivareta studentenes rettigheter og behov.

Ved bruk av KI er det flere faktorer en må ta i betraktning, som at begrunnelsen er merket med et KI-stempel. Det er nødvendig for studentene å være klar over at begrunnelsen en har fått er skrevet av KI, og ikke et menneske. Selv om universitetet bekrefter at kunstig intelligens ikke skal gi karakter på oppgaver, blir likevel en del av det menneskelige aspektet fjernet og erstattet. Dermed medfølger viktigheten av at begrunnelser merkes slik at en bedre kan kvalitetssikre disse oppgavene.

Videre ser STA det nødvendig at studenten har mulighet til å klage på KI- begrunnelsen dersom den ikke oppleves tilfredsstillende. Samt at etter hver periode med pilotprosjektet, skal det bli evaluert av både ansatte og studenter som eksponeres for bruken. Som UiA uttrykker selv så skal KI være en støttefunksjon og hjelp for sensor for å effektivisere, og ikke være en byrde.

I tillegg ser STA det særlig viktig at UiA har et større fokus på at alle studenter og ansatte på et generelt nivå får tilstrekkelig opplæring i KI og hvordan en refererer til det, samt kritisk refleksjon rundt det. Dette vil forebygge mot felling av oppgaver grunnet feilinformasjon og manglende eller feil kildehenvisning.

**Studentorganisasjonen i Agder krever at:**

* UiA sikrer at alle studenter og ansatte får en grunnleggende opplæring i hva KI er, hvordan ulike KI-verktøy kan tas i bruk på en etisk forsvarlig måte, og hvordan korrekt henvise til KI-kilder
* Det tydelig informeres til studenter når begrunnelser blir behandlet av KI
* Alle begrunnelser som blir skrevet av KI blir kvalitetssikret før utsendelse
* Dersom KI-begrunnelsen ikke oppleves tilfredsstillende av studenten, skal ny begrunnelse utarbeides av sensor
* Pilotprosjektet evalueres etter hver eksamensperiode i prosjektet, av både ansatte og studenter som er eksponert for denne praksisen

*Vedtatt av Studentparlamentet 22.01.25*